| Thrymsa anglosaxoa (ca. 650-675 ) |
| --- |
|  |
| *Thrymna*. AU. Peso 1,27 g. Diámetro: 12,5 mm. |

A **thrymsa** (inglés antigo: *þrymsa*) foi unha moeda de ouro cuñada na Inglaterra anglosaxoa no século VII.

Na súa orixe era unha copia dos tremissis dos merovinxios e das moedas romanas anteriores cun alto contido de ouro, mais a súa continua degradación entre os anos 630 e 650 reduciu o contido en ouro da súa aliaxe ata o punto de que despois de 655 a porcentaxe deste metal era inferior ao 35 %. A thrymsa deixou de cuñarse cara ao ano 675 e poi substituída pola sceat de prata.

Historia
--------

Vitoria (Thrymsa cuñada ca. 655 - 675, cunha representación da Vitoria abrazando dúas cabezas.
As primeiras thrymsas cuñáronse en Inglaterra na década de 630 nas cecas de Canterbury e de Londres, e quizais tamén na de Winchester. Charles Arnold-Baker suxire que o impulso para a creación desta moeda foi o aumento do comercio logo do matrimonio entre Aethelberht de Kent e Berta, unha filla do rei franco Cariberto I.

Esta moeda contiña orixinariamente entre un 40 % e un 70 % de ouro, mais a progresiva degradación da aliaxe fixo que os exemplares cuñados con posterioridade a 655 non superasen o 35 % deste metal. As moedas de ouro deixaron de cuñarse por completo cara ao ano 675, tras o cal comezaron a cuñarse no canto delas as sceattas de prata..

O termo "thrymsa" utilízase tamén nos textos anglosaxóns posteriores para se refereir a un valor de catro peniques de prata.

Os numismáticos actuais coñecen as thrymsas a partir de achados de varios tesouros, sinaladamente o tesouro de Crondall, atopado en 1828. Nun buque afundido en Sutton Hoo, que data de principios do século VII, atopáronse 37 tremissis merovinxios, mais ningunha moeda anglosaxoa. Pola contra, o tesouro de Crondall, datado despois do ano 630, contiña 101 moedas de ouro, das cales 69 eran anglosaxoas e 24 merovinxias ou francas.

Tipoloxía
---------

As primeiras thrymsas eran imitacións dos tremissis merovinxiosou de moedas de ouro romanas anteriores. Pesaban entre 1 e 3 gramos e tiñan un diámetro aproximado de 13 milímetros.

No entanto, as thrymsas posteriores presentaban xa deseños máis variados, con bustos, cruces e outros obxectos como liras e estandartes lexionarios romanos. Tamén é habitual a aparición de inscricións, que ás veces se amosan en lingua latina e outras en runas anglosaxoas.

Notas
-----

1. ↑  "Unique ID: WILT-DEDC91". *Portable Antiquities Scheme*.
2. ↑  "Thrymsa". En Frey, A. R. (1916). Páxina 241.
3. ↑  "Thrymsa". En Martinori, E. (1915). Páxina 526.
4. ↑  Arnold-Baker, C. (2015). Páxina 744.
5. 1 2 3  Skingley, P. ed. (2014). Páxinas 84-86.
6. ↑  Grierson, P.; Blackburn, M. (2007). Páxina 157.
7. ↑  Davies, G. (2010). Páxina 122.
8. ↑  Campbell, J. (2004).
9. ↑  Grierson, P.; Blackburn, M. (2007). Páxina 161.
10. ↑  Page, R. I (1973). Páxina 122.

Véxase tamén
------------

### Bibliografía

* Arnold-Baker, C. (2015). *The Companion to British History*. Taylor & Francis. ISBN 978-1-317-40039-4
* Campbell, J. (2004). "Rædwald (d. 616x27)". En *Oxford Dictionary of National Biography*. Oxford University Press.
* Cook, B. J.; Williams, G.; Archibald, M. (2006). *Coinage And History in the North Sea World, C. AD 500-1250. Essays in Honour of Marion Archibald.* Brill, Leiden. ISBN 90-04-14777-2
* Davies, G. (2010). *History of Money.* University of Wales Press. ISBN 978-0-7083-2379-3

* Frey, A. R. (1916). *A dictionary of numismatic names; their official and popular designations*. American Journal of Numismatics. Vol 50.
* Grierson, P.; Blackburn, M. (2007). *Medieval European Coinage: Volume 1, The Early Middle Ages (5th-10th Centuries)*. Cambridge University Press. ISBN 978-0-521-03177-6
* Martinori, E. (1915). *La moneta. Vocabolario generale*. Roma. Istituto italiano di numismatica.
* Metcalf, M. (1993-1994): *Thrymsas and Sceattas in the Ashmolean Museum.* 3 vol. Royal Numismatic Society e Ashmolean Museum. Special Publications, 27. ISBN 9781854440471
* Page, R. I (1973). *An introduction to English runes*. Methuen, Nova York. ISBN 9780416662306
* Skingley, P. ed. (2014). *Coins of England & the United Kingdom. Standard Catalogue of British Coins 2015*. ISBN 978-1-907427-43-5

### Outros artigos

* Moeda da Inglaterra anglosaxoa
* Sceat
* Styca